1Sudaro-sudaro umaik piliahan Allah, nan tasebar di parantauan di daerah Pontus, Galatia, Kapadokia, Asia, sarato jo Bitinia! Ambo, si Petrus, rasul Isa Almasih, ma arokkan mudah-mudahan Allah mambari barakaik, sarato jo aman santoso kabake angku-angku, sacaro balimpah-limpah. Angku-angku dipiliah manjadi umaik Allah, sasuwai jo rancana Allah Bapak. Sarato Roh Allah lah manjadikan angku-angku umaik nan suci, nan disangajokan untuak Allah, supayo angku-angku patuah kapado Isa Almasih, sarato disucikan dek darah Baliau.
2(1:1)
3Molah kito basyukur kapado Allah, Bapak Tuhan kito Isa Almasih! Baliau sangaik maraso ibo kabake kito, itu sababnyo Baliau mambarikan kabake kito iduik nan baru, jo sacaro ma iduikkan baliak Isa Almasih dari kamatian. Iko mambarikan kito harapan nan kokoh.
4Kito ma arokkan untuak mamiliak-i barakaik-barakaik, nan disadiyokan Allah untuak umaik-Nyo, iyolah barakaik-barakaik nan disimpan-Nyo di sarugo, sainggo indak dapek rusak, atau busuak atau pun mangulang.
5Kasadonyo tu adolah untuak angku-angku, dek karano angku-angku ba iman kapado Allah. Mako angku-angku dijago jo kuwaso Allah, supayo angku-angku manarimo kasalamatan nan siyap dinyatokan isuak di akie jaman.
6Dek karano itu andaklah angku-angku basukocito, biyapun kiniko untuak samantaro wakatu, angku-angku musti ba ibo ati, dek karano angku-angku mangalami bamacam-macam cobaan.
7Tujuannyo iyolah untuak mambuktikan, apokoh angku-angku sabana-bana ba iman kapado Tuhan, atau indak. Ameh nan bisa rusak pun, di uji jo api. Nah, iman angku-angku adolah labiah ba arago dari ameh, jadi musti di uji pulo, supayo manjadi taguah. Jo caro nan baitu angku-angku ka dipuji, sarato jo di aromaik-i, sarato ka ditinggikan di ari Isa Almasih tibo isuak.
8Angku-angku mangasiahi Baliau, biyapun dawulu angku-angku indak maliyek Baliau. Angku-angku pun ba iman kapado Baliau, biyapun kiniko angku-angku indak maliyek Baliau. Itu sababnyo angku-angku bagadang ati, sarato marasokan sukocito nan mulie, sarato indak takatokan.
9Dek karano tujuan iman angku-angku tacapai, iyolah kasalamatan jiwa angku-angku.
10Kasalamatan ikolah nan ditaliti, sarato nan di salidiak-i dek nabi-nabi, inyo lah bi manakok-nakok tantang barakaik nan dibarikan Allah kabake angku-angku.
11Inyo tu bi manyalidiak-i, baa caro, sarato pabilo parkaro tu ka tajadi, nan dimukasuikkan dek Roh Isa Almasih, nan ado di dalam dirinyo tu. Pado kutiko itu Roh Baliau manubuatkan kabake nabi-nabi tu, tantang parkaro sansaro-sansaro nan musti di alami dek Isa Almasih, sarato tantang kabasaran Baliau nan ka ma iriang sasudah itu.
12Kabake nabi-nabi tu Allah mambaritawukan, baraso apo nan dikarajokan dek nabi-nabi tu, bukan untuak kapantiangan inyo doh, tapi untuak angku-angku; iyolah parkaro-parkaro nan kiniko angku-angku danga sacaro jaleh, dari urang-urang nan mambaritokan Injil tantang Isa Almasih. Inyo manyampaikan Injil tu kabake angku-angku, jo kuwaso Roh Allah nan dikirin Baliau dari sarugo. Malahan malekaik-malekaik pun niyo pulo nak mangatawui, kaba nan inyo baritokan tu.
13Dek karano itu, andaklah angku-angku basegeh-segeh. Ingek-ingeklah, sarato baharoklah sapanuahnyo kapado barakaik nan ka dibarikan kabake angku-angku, dikutiko Isa Almasih tibo isuak.
14Patuahlah kapado Allah, janlah iduik manuruik ka inginan angku-angku nan dawulu, bakcando dikutiko angku-angku sabalun tawu jo Allah.
15Sabaliaknyo, andaklah angku-angku suci dalam sagalo sasuatu nan angku-angku karajokan, samo jo bakcando Allah nan mamanggie angku-angku tu adolah suci.
16Di Alkitab ado tatulih, "Andaklah kalian suci, dek karano Aden suci."
17Angku-angku manyabuik Allah tu Bapak, dikutiko angku-angku badowa kapado Baliau. Nah, Allah itulah nan mahakimi manusia sabandiang jo karajonyo surang-surang, sacaro indak pandang bulu. Dek karano itu, salamo angku-angku ado di dunia ko, andaklah angku-angku mambasakan Allah dalam iduik angku-angku.
18Angku-angku tawu, jo apo angku-angku lah ditabuih, untuak mamardekakan angku-angku dari iduik nan siyo-siyo, nan diwarihkan dek niniak muyang angku-angku. Bayierannyo bukanlah sasuatu nan bisa rusak, bakcando perak atau ameh,
19tapi sasuatu nan sangaik ba arago; iyolah diri Isa Almasih sandiri, nan manjadi sabagai domba nan dikarobankan kapado Allah, nan indak bacacek atau baceno.
20Isa Almasih dipiliah dek Allah sabalun dunia dijadikan. Pado ari-ari manjalang akie jaman ko, Baliau datang ka dunia, supayo angku-angku disalamaikkan.
21Malalui Baliaulah, angku-angku ba iman kapado Allah, nan lah ma iduikkan Baliau baliak dari kamatian, sarato mambasakan Baliau. Jadi, Allahlah nan angku-angku imani, sarato kapado Allah pulolah angku-angku manggantuangkan harapan.
22Dek karano angku-angku patuah kabake pangajaran dari Allah, mako angku-angku mambarasiahkan diri, sarato angku-angku mangasiahi urang-urang nan sa iman, sacaro jo tuluih. Dek karano itu, andaklah angku-angku samo-samo mangasiahi jo sapanuah ati.
23Dek karano malalui firman Allah nan iduik, sarato nan kaka tu, angku-angku lah dijadikan manusia baru, nan bukannyo layie dari manusia, tapi dari Bapak nan kaka.
24Di Alkitab tatulih bakcando iko, "Kasadonyo umaik manusia ibaraik rumpuik, sagalo kamuliaannyo bakcando bungo rumpuik. Rumpuik layua, bungonyo pun ruruik;
25tapi firman Tuhan tatap untuak salamo-lamonyo." Firman tu adolah Injil nan lah dibaritokan kabake angku-angku.
min_Latn unk min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn